Diari Oficial de la Generalitat Valenciana


Sumari del DOGV 5734, del 03-04-2008 (2008/3683)

RESOLUCIÓ de 27 de febrer de 2008, del director general de Transports i Logística, relativa a les autoritzacions per al transport interurbà de viatgers en automòbils de turisme (taxi).
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5734

Data del DOGV
:   03-04-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/3683


Data del document
:   27-02-2008

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * transport públic
    * reglamentació del transport
    * autorització de transport
    * taxi
    * transport de viatgers
    * llicència de transport
    * administració local

RESOLUCIÓ de 27 de febrer de 2008, del director general de Transports i Logística, relativa a les autoritzacions per al transport interurbà de viatgers en automòbils de turisme (taxi). [2008/3683]  
De conformitat amb el que disposa l'article 126 del Reial Decret 1211/1990, de 28 de setembre, pel qual s'aprova el Reglament de la Llei 16/1987, de 30 de juliol, d'Ordenació dels Transports Terrestres, modificat pel Reial Decret 225/2006, de 27 d'octubre, els ens competents per a l'atorgament de les autoritzacions de transport interurbà en automòbils de turisme podran establir àrees en què els vehicles degudament autoritzats estaran facultats per a la prestació de qualsevol servici, tinga caràcter urbà o interurbà, que es realitzen íntegrament dins de les àrees esmentades, fins i tot si excedix o s'inicia fora del terme municipal en què tinga la residència el vehicle. A este plantejament ha respost la conformació en la Comunitat Valenciana d'àrees de prestació conjunta de les tres capçaleres provincials, així com la delimitació d'àmbits en què s'han regulat condicions específiques de càrrega de passatgers en servicis de taxi, i que han respost a les necessitats plantejades per la Comunitat Valenciana, amb àmbits urbans fortament interrelacionats i amb importants relacions de mobilitat que superen l'àmbit estrictament municipal.  
Des d'este plantejament es considera necessari avançar en els processos ja iniciats de conformació d'àrees de prestació conjunta del taxi, com a estratègia per a la millora d'eficiència i qualitat del servici prestat, i assegurar l'equilibri entre l'oferta i demanda de transport en les àrees afectades.  
D'acord amb estes consideracions, resolc:   
Primer  
Que els servicis territorials de Transport suspenguen temporalment l'emissió d'autoritzacions de transport interurbà en les comarques costaneres, i l'entorn de l'Alcoià, àmbits on es potenciarà la prestació a través d'àrees de prestació conjunta.  
Segon  
En la resta de l'àmbit de la Comunitat Valenciana la tramitació d'autoritzacions de transport interurbà es realitzarà seguint els criteris que fins ara aplicaven a estos procediments.  
Tercer  
Donada la necessitat de millorar els nivells d'accessibilitat i adaptabilitat a persones amb discapacitat dels servicis de taxi, les autoritzacions per a vehicles adaptats es concediran en tots els casos, sempre que es complisquen els altres requisits legalment exigibles.  
Quart  
En el cas de vehicles de més de 5 places, es comunicarà a l'ajuntament corresponent la nova autorització que si és el cas haja sigut concedida, a l'efecte que este siga coneixedor del nou servici de transport públic del seu municipi.  
Cinqué  
Esta resolució deixarà sense efecte i substituïx la dictada per esta Direcció General el 9 de maig de 2005 per la qual se suspenien els informes vinculants d'autoritzacions per al transport interurbà dels municipis afectats per les distintes ordes reguladores de les condicions de càrrega de passatgers en servicis de taxi.  
Contra la present resolució, que no posa fi a la via administrativa, podrà interposar-se recurs d'alçada davant de l'òrgan competent en el termini d'un mes, comptador des de l'endemà de la notificació d'esta, d'acord amb el que establixen els articles 114 i 115 de la Llei 30/1992 modificada per la Llei 4/1999, de 13 de gener. Tot això sense perjuí que es puga interposar qualsevol altre recurs que es crega oportú.  
València, 27 de febrer de 2008.- El director de Transports i Logística: Vicente Dómine Redondo.